b'\n_START_ARTICLE_\nYolanda Gonz\xc3\xa1lez Mart\xc3\xadn\n_START_SECTION_\nBiografia\n_START_PARAGRAPH_\nNasqu\xc3\xa9 a Deusto (Bilbao) filla d\'un obrer metal\xc2\xb7l\xc3\xbagic originari de Burgos. De ben joveneta entr\xc3\xa0 en contacte amb els que despr\xc3\xa9s fundarien Izquierda Socialista i milit\xc3\xa0 inicialment en les Joventuts Socialistes d\'Espanya. Despr\xc3\xa9s d\'unes jornades d\'IS a Sant Mart\xc3\xad de Ll\xc3\xa9mena (1978) coneix Alejandro Avizcun, amb qui es trasllada primer a Bilbao i despr\xc3\xa9s al barri d\'Aluche (Madrid)._NEWLINE_Yolanda Gonz\xc3\xa1lez era la representant del Centre de Formaci\xc3\xb3 Professional de Vallecas (Madrid) en la Coordinadora de Estudiantes de Ense\xc3\xb1anza Media. All\xc3\xad trenc\xc3\xa0 amb les JSE i despr\xc3\xa9s de militar un temps en la Lliga Comunista Revolucion\xc3\xa0ria l\'octubre de 1979 particip\xc3\xa0 en la fundaci\xc3\xb3 del trotskista Partido Socialista de los Trabajadores. Va participar activament en la vaga d\'Ensenyament Mitj\xc3\xa0 del 28 de gener de 1980._NEWLINE_L\'1 de febrer de 1980 fou segrestada a punta de pistola a la porta de casa seva pels militants de Fuerza Nueva Emilio Hell\xc3\xadn Moro, Ignacio Abad Vel\xc3\xa1zquez, Jos\xc3\xa9 Ricardo Prieto i F\xc3\xa9lix P\xc3\xa9rez Ajero. Duta dins d\'un cotxe, fou torturada i interrogada, per\xc3\xb2 davant la seva resist\xc3\xa8ncia aturaren el cotxe. Emilio Hell\xc3\xadn li va disparar dos trets al cap amb una Walter P-38 de 9 mil\xc2\xb7l\xc3\xadmetres i Ignacio Abad li don\xc3\xa0 el tret de gr\xc3\xa0cia. Despr\xc3\xa9s la van deixar a una cuneta de la carretera a San Mart\xc3\xadn de Valdeiglesias (Madrid), on fou trobada l\'endem\xc3\xa0._NEWLINE_El seu assassinat fou reivindicat des de Barcelona per l\'autoanomenat Grupo 41 del Batall\xc3\xb3n Vasco-Espa\xc3\xb1ol i l\'acusaven infundadament de formar part d\'un grup d\'informaci\xc3\xb3 d\'ETA. Els assassins comptaren amb la col\xc2\xb7laboraci\xc3\xb3 com a vigilants i informants de diversos subjectes m\xc3\xa9s. Juan Carlos Roda Crespo, policia nacional que va ser "convidat" pel grup a participar en l\'assassinat, es va negar i els va delatar a les autoritats, encara que tamb\xc3\xa9 pertanyia al "Grup 41" i havia fet labors de vigil\xc3\xa0ncia sobre Yolanda._NEWLINE_El 7 de febrer de 1980 foren detinguts Emilio Hell\xc3\xadn i Ignacio Abad, mentre que Jos\xc3\xa9 Ricardo Prieto i F\xc3\xa9lix P\xc3\xa9rez Ajero aconseguiren fugir. L\'Audi\xc3\xa8ncia Nacional d\'Espanya els va processar i va jutjar com a banda armada juntament amb el policia Juan Carlos Roda Crespo i al cap de seguretat de Fuerza Nueva, David Mart\xc3\xadnez Loza. El 2 de juny de 1982 Emilio Hell\xc3\xadn Moro va rebre una condemna per assassinat amb tra\xc3\xafdoria i nocturnitat de 30 anys de pres\xc3\xb3 i fou internat a la pres\xc3\xb3 de Zamora; Ignacio Abad, de 26 anys, vuit mesos i un dia; F\xc3\xa9lix P\xc3\xa9rez Ajero i Jos\xc3\xa9 Ricardo Prieto, a 4 anys, 2 mesos i un dia; David Mart\xc3\xadnez Loza, a sis anys de pres\xc3\xb3 menor i multa de 100.000 pessetes i Juan Carlos Rodas, tres mesos._NEWLINE_El 20 de febrer de 1987 Hell\xc3\xadn va aconseguir un perm\xc3\xads carcerari, concedit pel jutge de Vigil\xc3\xa0ncia Penitenci\xc3\xa0ria Jos\xc3\xa9 Donato Andr\xc3\xa9s Sanz. El va aprofitar per fugir al Paraguai, on es dedic\xc3\xa0 a la inform\xc3\xa0tica i va col\xc2\xb7laborar amb els serveis secrets de la policia d\'aquest pa\xc3\xads. Tanmateix hi fou localitzat pel periodista d\'Intervi\xc3\xba Jos\xc3\xa9 Luis Morales. El juliol de 1989 fou detingut per la Interpol i el 21 de setembre de 1990 fou extradit a Espanya. Malgrat aquests antecedents, el 1993 va obtenir novament un perm\xc3\xads per a sortir de la pres\xc3\xb3. Segons el diari El Pa\xc3\xads el 1996 va canviar la seva identitat per Luis Enrique Helling i des d\'aleshores treballa com a assessor de la gu\xc3\xa0rdia civil i de la Policia Nacional, i ha impartit cursos de formaci\xc3\xb3 sobre terrorisme i crim organitzat per a l\'Ertzaintza i els Mossos d\'Esquadra.'